દવ તો લાગેલ ડુંગર મેં


અન્ય સંસ્કરણ 

દવ તો લાગેલ ડુંગર મેં,
કહોને ઓઘાજી, હવે કેમ કરીએ?
કેમ તે કરીએ? અમે કેમ તે કરીએ?

હાલવા જઈએ તો વહાલા હાલી ન શકીએ,
બેસી રહીએ તો અમે બળી મરીએ રે..કહોને.

આરે વરતીએ નથી ઠેકાણું રે વહાલા,
પર વરતીની પાંખે અમે ફરીએ રે...કહોને.

સંસારસાગર મહાજળ ભરિયા વહાલા,
બાંહેડી ઝાલો નીકર બૂડી મરીએ રે..કહોને.

બાઈ મીરાં કે પ્રભુ ગિરધાર નાગર,
ગુરુજી તારો તો અમે તરીએ રે...કહોને.

અન્ય સંસ્કરણ 

દવ તો લાગ્યો ડુંગરિયે,અમે કેમ કરીએ?

હાલવા જઈએ તો વહાલા હાલી ન શકીએ,
બેસી રહીએ તો અમે બળી મરીએ રે.

આ રે વસ્તીએ નથી ઠેકાણું રે વહાલા હેરી,
પરવસ્તીની પાંખે અમે ફરીએ રે.

સંસાર-સાગર મહાજળ ભરિઓ વહાલા હેરી,
બાંહેડી ઝાલો નીકર બૂડી મરીએ રે.

બાઈ મીરાં કે પ્રભુ ગિરધાર નાગર હેરી,
ગુરુજી તારો તો અમે તરીએ રે.

મીરાંબાઈ